Document ID: 32006D0299

KOMISIJAS LĒMUMS
(2006. gada 19. aprīlis),
ar ko izveido ekspertu grupu, kuras uzdevums ir sniegt Komisijai politisku padomu par vardarbīgas radikalizēšanās apkarošanu
(2006/299/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
tā kā:
(1)
Eiropas Svienības dibināšanas līguma 2. pants nosaka, ka ES saglabā un attīsta Savienību kā telpu, kurā valda brīvība, drošība un tiesiskums.
(2)
Brīvības, drošības un tiesiskuma telpā Savienība pilsoņiem nodrošina augsta līmeņa drošību. Šo mērķi sasniedz, apkarojot terorismu, kā arī draudu ārējās izpausmes, un analizējot apstākļus, kas veicina vardarbīgu radikalizēšanos.
(3)
Komisija Paziņojumā “Terora aktu novēršana, sagatavotība un reaģēšana uz tiem” (1) paziņoja, ka vēršanās pret vardarbīgu radikalizēšanos mūsu sabiedrībās un apstākļu novēršana, kas veicina teroristu vervēšanu, ir galvenās prioritātes terorisma apkarošanas stratēģijā.
(4)
Komisija Paziņojumā par teroristu vervēšanu: vēršanās pret vardarbīgu radikalizēšanos sekmējošiem faktoriem (2) atzina nepieciešamību piesaistīt kompetentus speciālistus, veidojot turpmāko politiku šajā jomā.
(5)
Grupā ir speciālisti no dažādām disciplīnām, kuriem ir analizēšanas un izpētes pieredze vardarbīgas radikalizēšanās jomā vai citās jomās, kas ar to saistītas tiešā veidā.
(6)
Tāpēc ir jāizveido “Ekspertu grupa vardarbīgas radikalizēšanās apkarošanai” un jādefinē tās pilnvaras un struktūra,
IR PIEŅĒMUSI ŠO LĒMUMU.
1. pants
1. Ar šo Komisija izveido konsultatīvo ekspertu grupu “Vardarbīgas radikalizēšanās apkarošanai”, turpmāk tekstā - “grupa”.
2. Grupa sastāv no kvalificētām personām, kas ir kompetentas izskatīt jautājumus saistībā ar vardarbīgu radikalizēšanos un terorismu.
2. pants
Mērķis
Komisija var apspriesties ar grupu par jebkuru jautājumu saistībā ar vardarbīgu radikalizēšanos un terorismu.
Grupas uzdevums ir:
-
vienot grupas dalībnieku īpašās zināšanas, lai Komisijai sniegtu politisku padomu. Šādu padomu var sniegt pēc pašas grupas iniciatīvas vai pēc Komisijas īpaša lūguma,
-
palīdzēt Komisijai noteikt jaunas izpētes jomas, kas saistītas ar vardarbīgu radikalizēšanās un terorisma parādību,
-
apmainīties ar īpašām zināšanām ar tīkliem, institūcijām un citām iestādēm Eiropas Savienībā, dalībvalstīs, trešās valstīs un starptautiskajās organizācijās, kas strādā šajā jomā,
-
līdz 2006. gadam sagatavot kopsavilkumu par vardarbīgas radikalizēšanās izpētes pašreizējo stāvokli.
Grupas priekšsēdētājs var norādīt Komisijai, cik pamatoti ir apspriesties ar grupu par kādu noteiktu jautājumu.
3. pants
Sastāvs - iecelšana
1. Eiropas Komisijas Tiesiskuma, brīvības un drošības ģenerāldirektorāta ģenerāldirektors ieceļ grupas dalībniekus, izraugoties tos no speciālistiem, kas ir kompetenti vardarbīgas radikalizēšanās un terorisma jomās. Grupas dalībnieku kvalifikācijai jābūt pamatotai ar akadēmiskiem pētījumiem un publikācijām.
2. Grupā ir ne vairāk kā 20 dalībnieku.
3. Piemēro šādus noteikumus:
-
grupas dalībniekus ieceļ amatā privātpersonas statusā, un ieteikumus Komisijai viņi sniedz neatkarīgi no ārējiem norādījumiem,
-
grupas dalībniekus ieceļ uz vienu gadu, un Komisija pilnvaras var pagarināt. Viņi paliek amatā, līdz viņi atkāpjas, viņus aizstāj vai beidzas pilnvaru laiks,
-
grupas dalībniekus, kuri vairs nespēj efektīvi piedalīties grupas darbā, atkāpjas vai neievēro šā punkta pirmā vai otrā ievilkuma vai Eiropas Kopienas dibināšanas līguma 287. panta prasības, var aizstāt uz atlikušo pilnvaru laiku,
-
grupas dalībnieki katru gadu rakstiski apstiprina, ka tie apņemas darboties sabiedrības interešu labā, kā arī apstiprina, ka tiem nav interešu/ir intereses, kas varētu apdraudēt viņu objektivitāti.
4. pants
Darbība
1. Tiesiskuma, brīvības un drošības ģenerāldirektorāta ģenerāldirektors ieceļ grupas priekšsēdētāju.
Atzinumus un ziņojumus grupa iesniedz Komisijai. Šo atzinumu un ziņojumu saturs nav saistošs Komisijai vai jebkurai citai ES iestādei. Komisija var noteikt atzinuma vai ziņojuma iesniegšanas termiņu.
Ja grupa atzinumu vai ziņojumu pieņem vienbalsīgi, tā vienojas par kopīgiem secinājumiem un pievieno tos protokolam. Ja ekspertu grupa nespēj panāk vienprātīgu vienošanos par atzinumu vai ziņojumu, tā informē Komisiju par izteiktajiem atšķirīgajiem viedokļiem.
2. Vienojoties ar Komisiju, var izveidot apakšgrupas īpašu jautājumu izskatīšanai atbilstoši grupas izstrādātajam darba uzdevumam; tās jāizformē, tiklīdz uzdevums izpildīts. Apakšgrupu ziņojumus jāapstiprina grupai, un tie paši iepriekš minētā punkta noteikumi attiecas uz gadījumiem, kad nav panākta vienprātīga vienošanās.
3. Ja tas ir lietderīgi un/vai nepieciešami, Komisijas pārstāvis var lūgt piedalīties grupas vai apakšgrupas darbā citus ekspertus vai novērotājus, kuriem ir īpaša kompetence kādā darba kārtībā izskatāmā jautājumā.
4. Informācija, kas iegūta piedaloties grupas vai apakšgrupas darbā, jāuzskata par konfidenciālu un to var izplatīt tikai, ja Komisija nepārprotami to prasa. Konfidencialitātes noteikumi ir saistoši grupas dalībniekam arī pēc darba pārtraukšanas grupā un/vai tās apakšgrupās.
5. Grupas un tās apakšgrupu sanāksmes parasti notiek Komisijas telpās saskaņā ar Komisijas noteiktām procedūrām un grafiku. Sekretariāta pakalpojumus nodrošinās Komisijas dienesti. Šajās sanāksmēs var piedalīties ieinteresēti Komisijas ierēdņi.
6. Grupa pieņem savu reglamentu, pamatojoties uz Komisijā pieņemtajiem standarta procedūras noteikumiem.
7. Komisija var publicēt tīmeklī kopsavilkumu, secinājumu, secinājuma daļu vai grupas darba dokumentu attiecīgā dokumenta oriģinālvalodā, ja šis dokuments nav konfidenciāls. Uz grupas dokumentiem attieksies Regulas (EK) Nr. 1049/2001 (3) noteikumi.
5. pants
Sanāksmju izdevumi
Komisija atlīdzina ceļa izdevumus un vajadzības gadījumā uzturēšanās izdevumus atbilstoši Komisijas iekšējiem noteikumiem par kompensācijām neatkarīgajiem ekspertiem - grupas dalībniekiem, citiem ekspertiem un novērotājiem, saistībā ar grupas darbu.
Grupas dalībnieki, vai citi eksperti un novērotāji, kurus laiku pa laikam pieaicina, par savu darbību un pienākumu izpildi atalgojumu nesaņem.
6. pants
Stāšanās spēkā
Lēmums stājas spēkā dienā, kad to publicē Eiropas Savienības Oficiālajā Vēstnesī. To piemēro līdz 2007. gada 19. martam. Komisija pirms minētā termiņa beigām lemj par lēmuma iespējamu pagarināšanu.
Briselē, 2006. gada 19. aprīlī.

Labels: 10
0
9
15